Anholdelserne skete ved midnatstid umiddelbart efter, at både politi og brandvæsen var kommet til stedet, hvor det viste sig at være brand på tredjesal af bygningen. Brandvæsnet fik hurtigt styr på ilden, der var opstået i et tidligere undervisningslokale, der i forbindelse med branden nu er brand- og sodskadet. Ifølge vagtchef hos Nordjyllands Politi, Jesper Sørensen, fandt man på stedet materialer, der var forsøgt antændt, og man fattede derfor hurtigt mistanke til, at branden kunne være påsat. - Vi har anholdt fire personer, som sættes i forbindelse med den påsatte brand. De er i øjeblikket ved at blive efterforsket, ligesom vi fortsætter afhøringerne af dem, fortæller vagtchefen. Det drejer sig om to unge mænd på henholdsvis 19 og 23 år, og to unge kvinder på henholdsvis 17 og 19 år. I løbet af fredagen vil politiets jurister tage stilling til, hvilke retlige konsekvenser den formodede brandstiftelse måtte have for de unge mennesker. Anmeldelsen om brand kom via et alarmopkald på 112 fra folk, der havde set røg i vinduerne på den tidligere skole.

Referat:
To unge mænd og to unge kvinder er sent torsdag aften anholdt og sættes i forbindelse med en påsat brand på den tidligere Sosu-skole på hjørnet af Østre Alle og Sohngårdsholmsvej i Aalborg.